Fangel

Fangel er en by på Fyn med , belliggende ca. 12 km sydvest for Odense centrum. Byen hører til Odense Kommune og ligger i Region Syddanmark.

Fangel hører til Fangel Sogn, og Fangel Kirke ligger i byen. Byen deler postnummeret 5260 Odense S med bydelene Sankt Klemens, Stenløse, Hjallese og Højby.

Faciliteter 
 Fangel Kro blev bygget i 1855 og blev kongelig privilegeret under Frederik 7. De nuværende ejere har haft Fangel Kro og Hotel siden 1998. Hotellet har 30 dobbeltværelser.
 Ådalskolen, Fangel Friskole er en Grundtvig-Koldsk friskole, der blev grundlagt i 1873. Den flyttede til de nuværende lokaler i 1963. Den har 237 elever, fordelt på 0.-9. klassetrin.
 Fangel Forsamlingshus har en stor sal til 150 personer og på 1. sal en mindre sal til 48 personer samt separat velkomstrum/kaffestue. Der er legeplads ved forsamlingshuset, og på den anden side af gaden er der anlagt et bystævne med 19 sten i rundkreds. Der er også rejst en sten til minde om Befrielsen.
 Kulturhuset Fangel Skole blev grundlagt i maj 2015 for at overtage driften af den tidligere landsbyskole. Kulturhuset rummer diverse foreningsaktiviteter og lokalhistorisk arkiv. Det kan lejes til sammenkomster med op til 50-60 personer.
 Borreby-Fangel er en integreret institution med vuggestue og børnehave og plads til 28 børn.
 Blandt byens foreninger kan nævnes beboerforeningen Fangel Bylaug, Fangel Sogns Seniorklub, ældreklubben Fangelklubben, Fangel Jagtforening og Lokalhistorisk Arkiv.

Historie 
Fangel landsby bestod i 1682 af 34 gårde, 9 huse med jord og 4 huse uden jord. Det samlede dyrkede areal udgjorde 1.477,6 tønder land, skyldsat til 295,77 tønder hartkorn. Dyrkningsformen var firevangsbrug med rotationen 2/1.

I 1899 bliver Fangel beskrevet således af Trap: "Fangel, ved Landevejen, med Kirke og Skole;" Kroen nævnes ikke, for den lå ifølge målebordsbladene uden for landsbyen lidt mod nord ved et vejkryds.

Kommunen 
Fangel Sogn var anneks til Stenløse Sogn og havde altså ikke egen præst. De to sogne udgjorde Stenløse-Fangel pastorat. Det blev grundlaget for Stenløse-Fangel sognekommune, der fungerede indtil den ved kommunalreformen i 1970 blev indlemmet i Odense Kommune.

Jernbanen 
Fangel fik station på Odense-Nørre Broby-Faaborg Jernbane (1906-1954). Fangel Station lå øst for bebyggelsen på sydsiden af Lovbjergvej. Stationsbygningen blev tegnet af arkitekten Emanuel Monberg. Den blev revet ned fordi den skulle genopføres i Den Fynske Landsby, men det er ikke sket.

Længere sydpå i sognet ønskede 40 husstande at få et trinbræt ved Tuemosevej, og det blev etableret i 1934 med en simpel jordperron og fra 1941 med en gammel godsvognskasse som venteskur.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Eksterne kilder/henvisninger 

 Fangel Sogn i J.P. Trap: Kongeriget Danmark; 3. Udgave 3. Bind; Kjøbenhavn 1899; s. 461
 Mathias Dyhr: Hvad er der tilbage af stationerne på ONFJ (2005-08)? 
 Historier fra Fangel 
 SDFE kortviser: Høje målebordsblade 1842-1899 og lave målebordsblade 1901-1971

Byer i Odense Kommune